ΓΡΑΠΤΗ ΕΡΩΤΗΣΗ E-2999/97 υποβολή: Graham Mather (PPE) προς την Επιτροπή (1 Οκτωβρίου 1997)

Θέμα: Διαφορές μεταξύ των κρατών μελών όσον αφορά τις τιμές αγοράς καινούργιων αυτοκινήτων

Προσφάτως η τηλεοπτική εκπομπή «Watchdog» του BBC, η οποία ασχολείται με θέματα καταναλωτού, πληροφόρησε εκατομμύρια καταναλωτές στο ΗΒ ότι έχουν τη δυνατότητα να αγοράσουν καινούργια αυτοκίνητα σε κόστος κατά αρκετές χιλιάδες λίρες χαμηλότερο απ' αυτό στο ΗΒ σε χώρες όπως το Βέλγιο και η Ολλανδία. Π.χ. η τιμή λιανικής πώλησης ενός Rover 214Si ανέρχεται σε 12.640 λίρες στο ΗΒ ενώ στο Βέλγιο ο ίδιος τύπος αυτοκινήτου πωλείται προς μόνο 9.570 λίρες (δηλ. στο 75,7% της τιμής που ισχύει στο ΗΒ).Είναι σαφές ότι τόσο μεγάλες διαφορές ως προς τις τιμές αγοράς δεν είναι δυνατόν να οφείλονται αποκλειστικά και μόνον στην υψηλή, σήμερα, τιμή αγοράς της στερλίνας.

1. Ποιά, κατάλληλα για τον έλεγχο των διαφορών αυτών, μέσα διαθέτει η Επιτροπή;

2. Ποιοί παράγοντες κρύβονται πίσω από τις διαφορές αυτές, και ποιά είναι η συμβολή ενός εκάστου εξ αυτών στην δημιουργία των εν λόγω διαφορών;

3. Ποιά μέτρα προτίθεται να λάβει η Επιτροπή για την αποκατάσταση της ισορροπίας σε ότι αφορά τις διαφορές ως προς τις τιμές προκειμένου να διασφαλισθεί η ομοιογένεια της ενιαίας αγοράς για τον τομέα λιανικής πώλησης μεταφορικών μέσων;

Απάντηση του κ. Van Miert εξ ονόματος της Επιτροπής (24 Οκτωβρίου 1997)

1. Από το 1993, η Επιτροπή παρακολουθεί τις διαφορές των τιμών των αυτοκινήτων στην Κοινότητα και τις δημοσιεύει στην εξαμηνιαία έκθεσή της σχετικά με τις τιμές των αυτοκινήτων ((Βλέπε, για την πιο πρόσφατη έκθεση, τα ανακοινωθέντα τύπου IP/97/640 της 11ης Ιουλίου 1997, IP/96/722 της 29ης Ιουλίου 1996 και IP/96/145 της 15ης Φεβρουαρίου 1996. )). Η δημοσίευση αυτή βασίζεται στις προτεινόμενες τιμές λιανικής πώλησης των μοντέλων με τις μεγαλύτερες πωλήσεις σε ολόκληρη την Κοινότητα, τις οποίες υποβάλλουν οι κατασκευαστές στην Επιτροπή κάθε 1η Μαΐου και 1η Νοεμβρίου.

2. Η ανάλυση των στοιχείων που περιέχει η τελευταία έκθεση (1η Μαΐου 1997) καταδεικνύει ότι οι αυξανόμενες αποκλίσεις των τιμών που καταγράφηκαν το 1996 και το 1997 οφείλονται, πράγματι, περισσότερο στην ανατίμηση του βρετανικού νομίσματος παρά σε τροποποιήσεις των προτεινόμενων τιμοκαταλόγων. Υπενθυμίζεται ότι το 1995 η υποτίμηση του ιταλικού νομίσματος προκάλεσε παρόμοια αύξηση των αποκλίσεων των τιμών ((IP/95/768 της 24ης Ιουλίου 1995. )). Επιπλέον, η Επιτροπή διαπίστωσε ((IP/97/113 της 14ης Φεβρουαρίου 1997. )) ότι στις πολιτικές τιμών που εφαρμόζουν οι κατασκευαστές στα διάφορα κράτη μέλη λαμβάνεται υπόψη η καταβολή των φόρων κατά την αγορά αυτοκινήτων. Σε κράτη μέλη με υψηλούς φόρους, οι τιμές καταλόγου είναι εν γένει χαμηλότερες από ό,τι σε κράτη μέλη όπου η αγορά αυτοκινήτων δεν υπόκειται σε συγκεκριμένους φόρους, όπως στο Ηνωμένο Βασίλειο. Τέλος, οι κατασκευαστές καθορίζουν τις τιμές στους καταλόγους τους βάσει οικονομικών εκτιμήσεων, όπως η διάρθρωση της ζήτησης και οι στρατηγικές της αγοράς.

3. Η Επιτροπή δεν παρεμβαίνει στη διαμόρφωση των τιμών από τους κατασκευαστές αυτοκινήτων, εκτός από περιπτώσεις παραβίασης των ευρωπαϊκών κανόνων ανταγωνισμού. Υπογράμμισε, ωστόσο, την ανάγκη καθιέρωσης του ευρώ το ταχύτερο δυνατό ((IP/97/640 της 11ης Ιουλίου 1997. )). Θεωρεί ότι αυτός είναι ο αποτελεσματικότερος τρόπος για την αποφυγή των νομισματικών διακυμάνσεων, οι οποίες είναι μία από τις αιτίες για τις αποκλίσεις των τιμών που δεν συμβιβάζονται με την ιδέα και τις αρχές της κοινής αγοράς. Η καθιέρωση του ευρώ πρέπει επίσης να συμβάλλει στον καθορισμό των τιμών αποκλειστικά βάσει οικονομικών παραγόντων. Τα κράτη μέλη τα οποία δεν έχουν εισχωρήσει ακόμη στη ζώνη του ευρώ, δύνανται να προσχωρήσουν στο νέο μηχανισμό συναλλαγματικών ισοτιμιών (ΜΣΙ2), που θα συμβάλει στη μείωση των διακυμάνσεων των συναλλαγματικών ισοτιμιών έναντι του ευρώ.

Τέλος, η αυξανόμενη διαφάνεια των τιμών, στην προώθηση της οποίας συμβάλλουν οι εκθέσεις της Επιτροπής σχετικά με τις τιμές των αυτοκινήτων, ενθαρρύνει τους πελάτες να αγοράσουν το αυτοκίνητό τους σε εκείνα τα κράτη μέλη στα οποία ισχύουν οι ευνοϊκότερες τιμές και όροι πώλησης. Μια τέτοια τάση είναι όλο και πιο έκδηλη στο Ηνωμένο Βασίλειο. Η ελευθερία αυτή, όπως διασφαλίζεται από τις διατάξεις του κανονισμού περί απαλλαγής κατά κατηγορίες σχετικά με τη διανομή αυτοκινήτων οχημάτων ((Κανονισμός (ΕΚ) αριθ. 1475/95 της 28ης Ιουνίου 1995 σχετικά με τη διανομή αυτοκινήτων οχημάτων 7 ΕΕ L 145 της 29 Ιουνίου 1995. )), αποτελεί σημαντικό παράγοντα που αφορά την αγορά, ο οποίος συμβάλλει στην εναρμόνιση των τιμών στην Κοινότητα. Στο πλαίσιο αυτό, αναφέρεται επίσης η κοινοτική έγκριση τύπου για τα νέα αυτοκίνητα, η οποία αποτελεί σημαντικό συνοδευτικό μέτρο για τη διευκόλυνση των επανεξαγωγών από τους τελικούς καταναλωτές.